ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΞΘ**΄**

Τετάρτη 27 Αυγούστου 2025

Αθήνα, σήμερα στις 27 Αυγούστου 2025, ημέρα Τετάρτη και ώρα 10.02΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ.

**ΠΡΟΕΔΡΕΥΩΝ (Ιωάννης Πλακιωτάκης):** Καλή σας ημέρα, κυρίες και κύριοι συνάδελφοι. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 1-8-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΞΗ΄ συνεδριάσεώς του, της 1ης Αυγούστου 2025 σε ό,τι αφορά την ψήφιση στο σύνολο του σχεδίου νόμου: «Σύσταση νομικού προσώπου δημοσίου δικαίου με την επωνυμία «Ελληνορθόδοξη Ιερά Βασιλική Αυτόνομη Μονή του Αγίου και Θεοβάδιστου όρους Σινά στην Ελλάδα», ρυθμίσεις θεμάτων αρμοδιότητας Γενικής Γραμματείας Θρησκευμάτων, ενίσχυση της ασφάλειας στα ανώτατα εκπαιδευτικά ιδρύματα, διατάξεις για τον αθλητισμό, απονομή ισόβιας σύνταξης σε λογοτέχνες και καλλιτέχνες έτους 2025 και λοιπές ρυθμίσεις».)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Εμμανουήλ Χριστοδουλάκη, Βουλευτή Α΄ Ανατολικής Αττικής, τα ακόλουθα:

Ο Βουλευτής Πέλλας της K.O. «ΝΕΑ ΔΗΜΟΚΡΑΤΙΑ» κ. Γεώργιος Καρασμάνης κατέθεσε αναφορά προς τον Υπουργό Εθνικής Οικονομίας & Οικονομικών, με την οποία ο Πρόεδρος του Επιμελητηρίου Πέλλας με επιστολή του ζητά μια δίκαιη ρύθμιση για δάνεια σε ελβετικό φράγκο, καθώς χιλιάδες δανειολήπτες έχουν πληρώσει περισσότερα από το αρχικό κεφάλαιο που έλαβαν  και αιτείται απάντησης.

Ο Βουλευτής Λακωνίας της K.O. «ΝΕΑ ΔΗΜΟΚΡΑΤΙΑ» κ. Νεοκλής Κρητικός κατέθεσε αναφορά προς τον Υπουργό Περιβάλλοντος & Ενέργειας, με την οποία η πρώην Προέδρος της Τοπικής Κοινότητας Τσικαλιών του Δήμου Ανατολικής Μάνης με επιστολή της περιγράφει αναλυτικά το διαχρονικό πρόβλημα έλλειψης δικτύου υδροδότησης της κοινότητας, καθώς και παρακείμενων οικισμών και αιτιείται απάντησης.

Ο Βουλευτής Κυκλάδων της K.O. «ΝΕΑ ΔΗΜΟΚΡΑΤΙΑ» κ. Φίλιππος Φόρτωμας κατέθεσε αναφορά προς τον Υπουργό Εσωτερικών, με την οποία Σωματεία και Σύλλογοι Εργαζομένων των Δήμων Κυκλάδων με επιστολή τους απευθύνουν έκκληση προς κάθε αρμόδιο για μία σειρά παραγόντων που καθιστούν εξαιρετικά δυσχερή την εκτέλεση των καθηκόντων τους.

Ο Βουλευτής Χαλκιδικής της K.O. «ΝΕΑ ΔΗΜΟΚΡΑΤΙΑ» κ. Ιωάννης Γιώργος κατέθεσε αναφορά προς τον Υπουργό Υγείας, με την οποία ο Σύλλογος Νεφροπαθών Χαλκιδικής με επιστολή του επισημαίνει σοβαρά προβλήματα που αντιμετωπίζουν οι νεφροπαθείς ασθενείς κατά τη διαδικασία της αιμοκάθαρσης και αιτείται την επίλυσή τους.

Ο Βουλευτής Ηρακλείου της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Φραγκίσκος Παρασύρης κατέθεσε αναφορά προς τον Υπουργό Κλιματικής Κρίσης & Πολιτικής Προστασίας, με την οποία το ΤΕΕ- Τμήμα Ανατολικής Κρήτης με επιστολή του επισημαίνει την υποστελέχωση του γραφείου Πυρασφάλειας Ηρακλείου, παρά τις διαρκώς αυξανόμενες ανάγκες που συντρέχουν στην Περιφερειακή Ενότητα Ηρακλείου, η οποία είναι η μεγαλύτερη σε έκταση, αλλά και πληθυσμό στην Κρήτη.

Η Βουλευτής Λάρισας της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κυρία Ευαγγελία Λιακούλη κατέθεσε αναφορά προς τους Υπουργούς Περιβάλλοντος & Ενέργειας και Αγροτικής Ανάπτυξης & Τροφίμων, με την οποία ο Γεωπονικός Σύλλογος Λάρισας, εκπέμπει σήμα κινδύνου σχετικά με τη διαχείριση των υδατικών αποθεμάτων στη Λάρισα και τις μεγάλες ζημιές που έχουν ήδη προκληθεί στις καλλιέργειες, λόγω της έλλειψης νερού.

Ο Βουλευτής Δράμας της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Θεόφιλος Ξανθόπουλος κατέθεσε αναφορά προς τον Υπουργό Προστασίας του Πολίτη, με την οποία το Σωματείο Αστυνομικών Υπαλλήλων Δράμας, με υπόμνημά του ενημερώνει για τις αυθαίρετες μεταθέσεις αστυνομικών στην περιοχή της Αστυνομικής Διεύθυνσης Δράμας και επισημαίνει ότι δεν βασίστηκαν σε πραγματικές υπηρεσιακές ανάγκες και αιτείται απάντησης.

Οι Βουλευτές της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» Αχαΐας κ. Νικόλαος Καραθανασόπουλος, Ευβοίας κ. Γεώργιος Μαρίνος, Επικρατείας κ. Αθανάσιος Παφίλης και Αιτωλοακαρνανίας κ. Νικόλαος Παπαναστάσης, κατέθεσαν αναφορά προς τους Υπουργούς Εσωτερικών, Εθνικής Οικονομίας & Οικονομικών, Κλιματικής Κρίσης & Πολιτικής Προστασίας και Περιβάλλοντος & Ενέργειας, με την οποία ο Δήμος Πατρέων, με Δελτίο Τύπου ενημερώνει για τις σοβαρές ελλείψεις στην πυροπροστασία και ζητά να παρθούν συγκεκριμένα μέτρα, τόσο για την αποκατάσταση των ζημιών και την στήριξη των πληγέντων της πυρκαγιάς της 12ης Αυγούστου, όσο και για την πρόληψη και αντιμετώπιση μελλοντικών πυρκαγιών.

Η Βουλευτής της Κ.Ο. «ΕΛΛΗΝΙΚΗ ΛΥΣΗ» Β2΄ Δυτικού Τομέα Αθηνών κυρία Μαρία Αθανασίου κατέθεσε αναφορά προς τον Υπουργό Υγείας, με την οποία το Σωματείο των Εργαζομένων του Γενικού Νοσοκομείου Λαμίας και Κέντρων Υγείας της περιοχής, με Δελτίο Τύπου ενημερώνουν μεταξύ άλλων, την ανάγκη για αρτιότερη στελέχωση των δημοσίων Δομών Υγείας, τη βελτίωση των μισθολογικών αποδοχών των εργαζόμενων, καθώς και την ένταξή τους στα βαρέα και ανθυγιεινά.

Ο Ανεξάρτητος Βουλευτής Α΄ Θεσσαλονίκης κ. Μιχαήλ Χουρδάκης κατέθεσε αναφορά προς την Υπουργό Παιδείας, Θρησκευμάτων & Αθλητισμού, με την οποία ο Σύλλογος Φίλων Παιδιών, Εφήβων, Ενηλίκων ΑΜΕΑ και όλων των παιδιών «Εθελοντούμε», με επιστολή του μεταφέρει την πραγματικότητα που βιώνουν καθημερινά οι οικογένειες παιδιών με αναπηρίες στη χώρα μας και προτείνει συγκεκριμένες λύσεις.

**ΠΡΟΕΔΡΕΥΩΝ (Ιωάννης Πλακιωτάκης):** Πριν προχωρήσουμε στην σημερινή επίκαιρη ερώτηση, θα ήθελα να προβώ σε ορισμένες ανακοινώσεις προς το Σώμα.

Οι Υπουργοί Μετανάστευσης και Ασύλου, Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Υγείας, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Κοινωνικής Συνοχής και Οικογένειας, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Ψηφιακής Διακυβέρνησης καθώς και ο Αναπληρωτής Υπουργός Εθνικής Οικονομίας και Οικονομικών, κατέθεσαν στις 8/8/2025 σχέδιο νόμου: «Αναμόρφωση πλαισίου και διαδικασιών επιστροφών πολιτών τρίτων χωρών- Λοιπές ρυθμίσεις του Υπουργείου Μετανάστευσης και Ασύλου».

Οι Υπουργοί Εθνικής Οικονομίας και Οικονομικών, Εξωτερικών και Ανάπτυξης κατέθεσαν στις 26.8.2025 σχέδιο νόμου: «Κύρωση της δι’ ανταλλαγής ρηματικών διακοινώσεων συμφωνίας για τη συνέχιση εφαρμογής της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων για την αποφυγή της διπλής φορολογίας και την αποτροπή της φοροδιαφυγής αναφορικά με τους φόρους επί του εισοδήματος και επί του κεφαλαίου και του Πρωτοκόλλου αυτής».

Οι Υπουργοί Εθνικής Οικονομίας και Οικονομικών, Εξωτερικών, Εσωτερικών, Περιβάλλοντος και Ενέργειας, Μετανάστευσης και Ασύλου, Κλιματικής Κρίσης και Πολιτικής Προστασίας καθώς και ο Αναπληρωτής Υπουργός Υποδομών και Μεταφορών κατέθεσαν στις 26.8.2025 σχέδιο νόμου: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και του Διεθνούς Οργανισμού Μετανάστευσης (ΔΟΜ) για τη Δημιουργία Κέντρου Διαχείρισης Εφοδιαστικής Αλυσίδας του ΔΟΜ».

Παραπέμπονται στις αρμόδιες Διαρκείς Επιτροπές.

Επίσης, έχω την τιμή να ανακοινώσω στο Σώμα ότι ο Πρόεδρος της Κοινοβουλευτικής Ομάδας ΠΑΣΟΚ-Κίνημα Αλλαγής κ. Νικόλαος Ανδρουλάκης κατέθεσε αίτημα για διεξαγωγή προ Ημερησίας διατάξεως συζήτηση, σύμφωνα με το άρθρο 143 του Κανονισμού της Βουλής, σε επίπεδο Προέδρων Κοινοβουλευτικών Ομάδων, με αντικείμενο: τη «σημερινή κατάσταση στην Παλαιστίνη, με στόχο να επιβεβαιωθεί και να επικαιροποιηθεί το περιεχόμενο του από 22.12.2015 ομόφωνο Ψηφίσματος (Ειδικής Απόφασης) της Βουλής των Ελλήνων για την προώθηση της αναγνώρισης του Κράτους της Παλαιστίνης από την Ελλάδα και για την ανάληψη κάθε δυνατής διπλωματικής προσπάθειας για την άμεση έναρξη απευθείας ειρηνευτικών συνομιλιών».

Επίσης, έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική Ευθύνη των Υπουργών», όπως ισχύουν:

Την 1η Αυγούστου του 2025, ποινική δικογραφία που αφορά στον πρώην Υπουργό Κλιματικής Κρίσης και Πολιτικής Προστασίας κ. Βασίλειο Κικίλια.

Την 6η Αυγούστου του 2025, ποινική δικογραφία που αφορά στον Πρωθυπουργό Κυριάκο Μητσοτάκη.

Την 7η Αυγούστου 2025, ποινική δικογραφία που αφορά στον πρώην Υπουργό Εξωτερικών Νικόλαο Δένδια, ποινική δικογραφία που αφορά στον Πρωθυπουργό Κυριάκο Μητσοτάκη, στον τέως Υφυπουργό Υποδομών και Μεταφορών Χρήστο Σταϊκούρα, στον τέως Υφυπουργό Υποδομών και Μεταφορών αρμόδιο για θέματα Μεταφορών Βασίλειο Οικονόμου, στον Υφυπουργό Υποδομών και Μεταφορών αρμόδιο για θέματα Υποδομών Νικόλαο Ταχιάο, στον Υπουργό Υποδομών και Μεταφορών Χρίστο Δήμα και στον Αναπληρωτή Υπουργό Υποδομών και Μεταφορών Κωνσταντίνο Κυρανάκη και ποινική δικογραφία που αφορά στην Υπουργό Πολιτισμού Λίνα Μενδώνη.

Τέλος, έχουμε διάφορα αιτήματα για άδεια απουσίας στο εξωτερικό.

Η Βουλευτής κ. Μαρία-Αλεξάνδρα Κεφαλά ζητεί άδεια ολιγοήμερης απουσίας στο εξωτερικό από τη Δευτέρα 22 Σεπτεμβρίου έως και την Πέμπτη 25 Σεπτεμβρίου 2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

**ΠΡΟΕΔΡΕΥΩΝ (Ιωάννης Πλακιωτάκης):** Ο Βουλευτής κ. Κωνσταντίνος Κεφαλογιάννης ζητεί άδεια ολιγοήμερης απουσίας στο εξωτερικό από 31 Αυγούστου έως 3 Σεπτεμβρίου.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

**ΠΡΟΕΔΡΕΥΩΝ (Ιωάννης Πλακιωτάκης):** Ο Βουλευτής κ. Στυλιανός Πέτσας ζητεί άδεια ολιγοήμερης απουσίας στο εξωτερικό από την Πέμπτη 28 Αυγούστου έως και την Παρασκευή 29 Αυγούστου.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, ολοκληρώθηκε η ανάγνωση των αναφορών και των ανακοινώσεων.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής:

«Με την παρούσα σας ενημερώνουμε σχετικά με τη συζήτηση των επικαίρων ερωτήσεων, στο πλαίσιο του Κοινοβουλευτικού Ελέγχου την Τετάρτη 27 Αυγούστου του 2025, ότι η υπ’ αριθμ. 1251/25-8-2025 επίκαιρη ερώτηση θα απαντηθεί από τον Υφυπουργό Εθνικής Άμυνας κ. Αθανάσιο Δαβάκη.

Παρακαλούμε όπως προβείτε στις δέουσες ενέργειες προκειμένου να ενημερωθούν τόσο ο Προεδρεύων στη διαδικασία όσο και ο ερωτών Βουλευτής.»

Κατόπιν τούτου, θα συζητηθεί η πρώτη, με αριθμό 1251/25-8-2025 επίκαιρη ερώτηση του πρώτου κύκλου του Βουλευτή Δράμας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Αναστάσιου Νικολαΐδη προς τον Υπουργό Εθνικής Άμυνας με θέμα: «Κοινωνικά ανάλγητη και με πλήρη έλλειψη ενσυναίσθησης η απόφαση απομάκρυνσης του Σωματείου ΑμεΑ Νομού Δράμας από το πρώην Στρατολογικό Γραφείο Δράμας».

Παρακαλώ, κύριε Νικολαΐδη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, το ζήτημα με την απομάκρυνση του Σωματείου ΑμεΑ Νομού Δράμας από το κτίριο που στέγαζε το πρώην Στρατολογικό Γραφείο είναι η τρίτη περίπτωση μέσα στο 2025 που το Υπουργείο Εθνικής Άμυνας λειτουργεί με αρνητικό τρόπο για την τοπική κοινωνία.

Υπενθυμίζω το κλείσιμο και τη μετακίνηση των στρατοπέδων μέσα σε ένα βράδυ, ένα εκ των οποίων έφυγε και εκτός νομού. Επίσης, οι υλοτόμοι στο Κάτω Νευροκόπι, σε μία ακριτική περιοχή της πατρίδας μας, για πρώτη φορά μετά από δεκαετίες δεν μπορούν να κόψουν ξύλα στη συνοριακή γραμμή. Και τέλος, έχουμε σήμερα την απομάκρυνση μιας ευαίσθητης κοινωνικής ομάδας, των Ατόμων με Αναπηρία, από ένα κτίριο που βρίσκεται στην καρδιά της πόλης και εξυπηρετεί απόλυτα τις ανάγκες τους.

Εξακόσια ογδόντα μέλη αριθμεί ο Σύλλογος και παράλληλα είναι πολύ περισσότερα τα άτομα που επικοινωνούν και εξυπηρετούνται από τον Σύλλογο.

Κύριε Υπουργέ, η συγκεκριμένη απόφαση έχει προκαλέσει αναστάτωση στην τοπική κοινωνία της Δράμας και ιδιαίτερα στα Άτομα με Αναπηρία, τους χρόνιους πάσχοντες και τις οικογένειές τους. Πρόκειται για συμπολίτες μας που θα έπρεπε να έχουν την έμπρακτη στήριξη από την πλευρά της πολιτείας.

Θεωρώ ότι δεν χρειάζονται ιδιαίτερα επιχειρήματα για το πόσο σημαντικό ρόλο επιτελεί το Σωματείο ΑμεΑ Νομού Δράμας, καλύπτοντας μάλιστα πολλές φορές και θέματα τα οποία θα έπρεπε να έχει καλύψει ήδη το ίδιο το κράτος.

Κατόπιν των ανωτέρω, ερωτάσθε κύριε Υπουργέ: Σε ποιες ενέργειες πρόκειται να προβείτε ώστε να συνεχιστεί η στέγαση σε κατάλληλο και εύκολα προσβάσιμο χώρο στο Σωματείο ΑμεΑ νομού Δράμας;

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον Νικολαΐδη.

Τον λόγο έχει τώρα ο Υπουργός, ο κ. Δαβάκης.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Για δεύτερη φορά ο κύριος συνάδελφος από τη Δράμα φέρνει στον κοινοβουλευτικό έλεγχο θέμα της περιφέρειάς του όσον αφορά το Υπουργείο Εθνικής Άμυνας και θέλω να εξάρω την προσπάθειά του και την σημαντική -θα έλεγα- παρέμβαση την οποία κάνει.

Τα θέματα τα οποία ανέλυσε στην τοποθέτησή του έχουν ως εξής, όσον αφορά εμάς, κύριε Πρόεδρε:

Κάθε χρόνο εδώ και έντεκα χρόνια, από το 2014, το ΤΕΘΑ, το Ταμείο Εθνικής Άμυνας -το αρμόδιο Ταμείο στο οποίο ανήκουν τα ακίνητα του Στρατού Ξηράς- ανανεώνει συνέχεια, με ένα συμβολικό τίμημα περίπου των 50 ευρώ, στο Σωματείο Ατόμων με Ειδικές Ανάγκες του Νομού Δράμας το μίσθωμα σχετικά με την στέγαση των αναπήρων.

Η μίσθωση αυτή έληξε στις 30 Ιουνίου. Ήδη αυτομάτως ενημερώθηκαν ότι πρόκειται να λήξει η σύμβαση. Υπήρξε πλειοδοτικός διαγωνισμός. Ευρέθη πλειοδότης ο οποίος περιμένει να αρχίσει την επαγγελματική του δραστηριότητα στο συγκεκριμένο σημείο.

Υπήρχαν -και τα καταθέτω, κύριε Πρόεδρε, στα Πρακτικά- και η σύμβαση παραχώρησης του ισογείου, αλλά και η ενημέρωση από τον Πρόεδρο του ΤΕΘΑ, το στρατηγό, τον κ. Λύκο στο Σωματείο για τη συγκεκριμένη εξέλιξη.

(Στο σημείο αυτό ο Υφυπουργός Εθνικής Άμυνας κ. Αθανάσιος Δαβάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Υπάρχουν συγκεκριμένοι όροι στη συγκεκριμένη σύμβαση, ότι ανά πάσα στιγμή που θα χρειαστεί εκ μέρους του Υπουργείου Εθνικής Άμυνας, του ΤΕΘΑ, ο χώρος -συνυπέγραψε και ο Πρόεδρος του Σωματείου- αυτός θα απελευθερωθεί.

Αντιλαμβάνομαι ότι υπάρχει ζήτημα. Είμαστε πάντα δίπλα στα άτομα με ειδικές ανάγκες. Δεν τα βλέπουμε με διαφορετικό πρόσωπο και θα έλεγα ότι τα άτομα αυτά χρήζουν και ιδιαίτερης προσοχής. Και αυτό συμβαίνει εκ μέρους του Υπουργείου Εθνικής Άμυνας επί έντεκα χρόνια συνεχώς και αδιαλείπτως.

Ενημερώθηκα λοιπόν και αυτή τη στιγμή, παράλληλα με την ενημέρωση προτείναμε, κύριε συνάδελφε, άλλο χώρο. Ο χώρος τον οποίο προτείναμε είναι το Διοικητήριο του Στρατοπέδου Τριανταφύλλου, όπου στεγάζεται το 779 ΛΕΜ, Λόχος Εφοδιασμού Μεταφορών. Σας δείχνω το σημείο -παραβιάζω ανοιχτές θύρες, ξέρετε το σημείο- γι’ αυτούς που δεν ξέρουν. Είναι σαν να είμαστε στην Πλάκα και να προτείνουμε το Χίλτον, την περιοχή του Χίλτον. Αυτή είναι περίπου, με βάση τις πληροφορίες και την ενημέρωση την οποία έχω, η πρότασή μας.

Εδώ δε θέλω να πω παράλληλα -και το λέω τώρα- ότι θα αναλάβουμε εφόσον γίνει αποδεκτή η προσφορά, η πρόταση του Υπουργείου Εθνικής Άμυνας, του ΤΕΘΑ, την πλήρη ανακαίνιση και προσβασιμότητα των ατόμων αυτών στο συγκεκριμένο χώρο.

Τα αντανακλαστικά της τοπικής κοινωνίας όσον αφορά τους θεσμικούς φορείς εξ αντικειμένου, απ’ ό,τι εγώ προσέλαβα, είναι αδύνατον να καλύψουν το συγκεκριμένο πρόβλημα. Μίλησα δύο φορές με τον Μητροπολίτη προσωπικά, τον κ. Δωρόθεο, για την εξεύρεση χώρου εκ μέρους της Μητροπόλεως. Είδα ότι δεν υπήρχε δυνατότητα. Αντιλαμβάνεστε ότι η πρότασή μας είναι και εφικτή και θα έλεγα ότι θα πρέπει να γίνει αποδεκτή από το συγκεκριμένο Σωματείο.

Νομίζω ότι η πλήρης ανακαίνιση του χώρου και η γενικότερη υποστήριξη εκ μέρους της πολιτείας και ιδιαίτερα του Υπουργείου Εθνικής Άμυνας θα πρέπει να προβληματίσει και να σκεφθεί το Προεδρείο, το Διοικητικό Συμβούλιο του Σωματείου ότι πρέπει να αποδεχθεί τη συγκεκριμένη πρόταση.

Κατά τα άλλα, είμαστε στη διάθεσή τους για ό,τι άλλο μπορούμε να κάνουμε, αλλά αντιλαμβάνεστε ότι θεσμικά και το Ταμείο Εθνικής Άμυνας, ο Πρόεδρός του, το Διοικητικό του Συμβούλιο και όλοι εμείς είμαστε υποχρεωμένοι παράλληλα με τη δυνατότητα κοινωνικής προσφοράς, που είναι έμπρακτη, έκδηλη, καθημερινή εκ μέρους του Υπουργείου Εθνικής Άμυνας, να προστατεύουμε και τα συμφέροντα, τα εμπράγματα συμφέροντα της περιουσίας των Ενόπλων μας Δυνάμεων, οι οποίες αποτελούν μέρος του ελληνικού λαού.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Υπουργό.

Παρακαλώ, κύριε Νικολαΐδη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ, κύριε Πρόεδρε.

Σίγουρα είναι ένα θέμα για το οποίο δεν θα πρέπει να υπάρχει αντιπαράθεση, απλά συζήτηση.

Ξεκινάμε με το ότι για ακόμη μία φορά η Κυβέρνηση της Νέας Δημοκρατίας αντιμετωπίζει ένα πρόβλημα σοβαρό για τη Δράμα με αρνητικές συνέπειες για τη Δράμα. Αυτό είναι το πρώτο.

Δεύτερο, αναφέρατε ότι η πρότασή σας είναι στις παρυφές της πόλης. Είναι το στρατόπεδο που σας είπα, το οποίο πήγε στο Νομό Καβάλας. Διώξατε ένα στρατόπεδο από τη Δράμα, που πήγε στην Καβάλα και σήμερα έρχεστε να πείτε ότι σε αυτό τον χώρο θα στεγαστεί ο Σύλλογος των Ατόμων με Αναπηρία.

Είναι ένας χώρος που είναι μακριά από τη Δράμα, στις παρυφές της πόλης. Αφήστε με να γνωρίζω καλύτερα από τον χάρτη που δείξατε. Είναι ένας χώρος στον οποίο τα άτομα με αναπηρία θα πρέπει να πηγαίνουν με συνοδό. Δεν μπορούν να πάνε με τα πόδια, ενώ στο κέντρο της πόλης πήγαιναν με τα πόδια. Είναι ένας χώρος ο οποίος δεν φυλάσσεται. Είναι μια τεράστια έκταση από όπου έχει φύγει το στρατόπεδο. Οπότε ποιος θα φυλάει αυτό τον χώρο; Πολύ καλά λέτε ότι θα ανακαινιστεί, γιατί θα σας έλεγα ότι δεν υπάρχει ούτε νερό ούτε ρεύμα ούτε προσβασιμότητα.

Και ερχόμαστε και λέμε τώρα ότι θα γίνουν όλα αυτά. Και η ενημέρωση που πήραν οι άνθρωποι αυτοί από το Υπουργείο έναν μήνα πριν είναι ότι πρέπει να φύγουν στις 25 Σεπτεμβρίου από τα γραφεία τους. Έχουν έναν μήνα. Πιστεύετε ότι προλαβαίνετε να ανακαινίσετε τον καινούργιο χώρο; Θα με αφήσετε να έχω τις επιφυλάξεις μου. Άλλα κι άλλα δεν έγιναν, αυτό θα γίνει;

Δεύτερον, η ενημέρωση που πήραν δεν θα έπρεπε να έχει γίνει νωρίτερα; Δεν θα έπρεπε να γνωρίζουν αυτοί οι άνθρωποι ότι επίκειται διαγωνισμός;

Τρίτον, ποιος δεσμεύεται ότι δεν θα είναι μία προσωρινή λύση και αυτή; Γιατί και αυτό το στρατόπεδο είναι μέσα στην περιουσία του Υπουργείου, η οποία θα μπει σε διαγωνισμό. Άρα, εμείς ζητάμε μια μόνιμη λύση.

Και για αρχή, κύριε Υπουργέ, το μόνο που ζητάμε είναι να δώσετε μια παράταση στη μετακίνηση. Δεν προλαβαίνουν οι άνθρωποι. Να μπορέσουν να πάρουν μια μετακίνηση, ώστε να μπορέσει και να βρεθεί μία μόνιμη λύση. Γιατί η λύση του πρώην Στρατοπέδου Τριανταφύλλου είναι ακατάλληλη και δεν προλαβαίνουν.

Και, κύριε Υπουργέ, με αυτό που θέλω να ολοκληρώσω τη σημερινή τοποθέτηση είναι ότι μετά την απομάκρυνση των στρατοπέδων, μετά την απαγόρευση των υλοτόμων στη συνοριακή γραμμή -Γνωρίζετε πολύ καλά ότι έγινε έγγραφο στους υλοτόμους ότι αν μπουν στη συνοριακή γραμμή, θα συλληφθούν; Το γνωρίζετε; Το γνωρίζετε. Θα συλληφθούν εάν μπουν σε συνοριακή γραμμή, που τα σύνορά μας είναι ελεύθερα!- τώρα απομακρύνεται και το Σωματείο ΑμεΑ Νομού Δράμας. Αναμένουμε από την Κυβέρνηση να προχωρήσει σε μια θετική ενέργεια για τον νομό μας.

Δεν είναι δυνατόν, κύριε Υπουργέ, οι Δραμινές και οι Δραμινοί να αντιμετωπίζουν μόνο τα αρνητικά αποτελέσματα των πολιτικών σας. Ενισχύστε τον τόπο μας. Υπάρχουν δυνατότητες. Όπως έφυγαν τα στρατόπεδα από τη Δράμα, έτσι μπορούν και να έρθουν. Η Δράμα μπορεί να φιλοξενήσει μια μεγάλη στρατιωτική μονάδα.

Κύριε Υπουργέ, κάντε το πράξη.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Νικολαΐδη.

Παρακαλώ, κύριε Υπουργέ, έχετε τον λόγο.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Κύριε συνάδελφε, πραγματικά θέλω να εξάρω τον αντιπολιτευτικό σας οίστρο. Το έχω κάνει και εγώ όταν ήμουν Βουλευτής της Αντιπολίτευσης. Αλλά θέλω να ξέρετε πως ό,τι σας λέω εγώ εδράζεται σε πραγματικά γεγονότα και πραγματικές πράξεις.

Όσον αφορά τους υλοτόμους της Δράμας, τους οποίους είδα στο γραφείο μου πριν από δύο, τρεις μήνες και είχαμε μια πολύ καλή συζήτηση, ζητούν να ασκήσουν μια δραστηριότητα σε στρατιωτική περιοχή. Αυτό το πράγμα ενέχει διάφορα ζητήματα, πολλώ δε μάλλον όταν ασκείτο μία πρακτική η οποία ήταν στα όρια της νομιμότητας. Και προσπαθούμε τώρα με συνεχείς συσκέψεις -άλλο αν εσείς δεν το γνωρίζετε, θα το μάθετε- και προβληματισμό εκ μέρους των επιτελείων να βρούμε μια λύση σε αυτούς τους ανθρώπους που φυλούν Θερμοπύλες. Τους γνώρισα, είναι εξαιρετικοί. Αυτό προήλθε και από τη δική σας κοινοβουλευτική παρέμβαση. Δεν έχουμε τελειώσει με το θέμα. Και θα έχουμε νεότερα, τα οποία θα μάθετε.

Όσον αφορά το απότομο της απομάκρυνσης του σωματείου των ατόμων με ειδικές ανάγκες, δεν έγινε απότομα. Το έγγραφο εστάλη έναν μήνα πριν, αλλά υπήρχαν συνεχείς οχλήσεις, τηλέφωνα και προϊδεασμοί ότι «ξέρετε, ευρέθη πλειοδότης» και πρέπει και αυτός ο άνθρωπος, ο συμπολίτης σας, ο οποίος θέλει να βγάλει το ψωμί του, να στεγαστεί σε μία επαγγελματική στέγη για την οποία έκανε μία πλειοδοσία.

Από την άλλη μεριά, σας ανέφερα το Στρατόπεδο Τριανταφύλλου. Δεν τους πάμε στο στρατόπεδο. Τους προτείναμε το διοικητήριο του στρατοπέδου, το οποίο προτιθέμεθα να ανακαινίσουμε πλήρως με άμεση πρόσβαση. Τώρα μου λέτε ότι πήγαιναν με τα πόδια στο κέντρο. Ένας άνθρωπος ο οποίος έχει κινητικά προβλήματα δεν έχει θέμα κέντρου ή μη κέντρου. Έχει θέμα γενικότερο, το οποίο εμείς είμαστε υποχρεωμένοι, εφόσον κάνουμε την πρόταση, να τον βοηθήσουμε και να του δώσουμε μια καλύτερη πρόσβαση.

Σας ξαναλέω ότι η απόσταση από εκεί που ήταν μέχρι εκεί που προτείνουμε είναι περίπου 2 χιλιόμετρα το μακρύτερο. Μπορεί να είναι και μικρότερο. Εσείς ξέρετε καλύτερα.

Εμείς σας λέμε ξανά ότι ζητούμε να συνεχιστεί. Έντεκα χρόνια ήταν οι άνθρωποι αυτοί εκεί. Δεν είναι ξαφνικά. Είναι μια μόνιμη στάση των Ενόπλων Δυνάμεων απέναντί τους, μια στάση την οποία εμείς προτιθέμεθα, εφόσον γίνει αποδεκτή η πρότασή μας, να τη συνεχίσουμε άλλα έντεκα ή όσο χρειαστεί χρόνια.

Οι άνθρωποι αυτοί είναι μέρος της ελληνικής κοινωνίας, μέρος της δραμινής κοινωνίας και αισθανόμαστε ότι όλοι μας είμαστε υποχρεωμένοι να τους στηρίξουμε. Όμως, ζητούμε μια συνεργασία. Αυτό ζητούμε από αυτούς και αντιπροτείνουμε -αυτό το λέω πάλι τώρα- τον πλήρη εξωραϊσμό και ανακαίνιση όλου του χώρου τον οποίο εμείς προτείνουμε με βάση και υποδείξεις δικές τους, αν θέλετε.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Με τη συναίνεση του Σώματος και ώρα 10.26΄ λύεται η συνεδρίαση για αύριο, ημέρα Πέμπτη 28 Αυγούστου 2025, και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**